जेनेटिक टेस्टिंग 15 साल पहले ही करे आगाह, प्रेग्नेंसी बनाए आसान
Prenatal Genetic Screening Tests; Detect Future Diseases with Medical Science; कंसीव न होने, बार-बार मिसकैरेज की समस्या में जेनेटिक टेस्टिंग मददगार - गर्भ में पल रहे बच्चे का भी हाल बताती है जेनेटिक टेस्टिंग
दिल्ली के एक कपल का पहला बच्चा ऑटिज्म और विलियम सिंड्रोम जैसी बीमारियों से पीड़ित है। डॉक्टर ने इसकी वजह जेनेटिक डिसऑर्डर बताया। कपल ने दूसरा बच्चा प्लान करने से पहले डॉक्टर की सलाह ली, जिन्होंने जेनेटिक टेस्टिंग और आईवीएफ के जरिए कंसीव करने का सुझाव दिया, ताकि अगला किसी किस्म की जेनेटिक बीमारी से दूर रहे। दंपती ने आईवीएफ से कंसीव करने के बाद प्रेग्नेंसी पीरियड भी डॉक्टर निगरानी में बिताया। कपल का दूसरा बच्चा बिल्कुल स्वस्थ है।
जीन में गड़बड़ी की वजह से महान वैज्ञानिक की चली गई थी जान
5 साल पहले ब्रिटिश साइंटिस्ट स्टीफन हॉकिंग की 55 साल की उम्र में मृत्यु हो गई। उन्हें 21 साल की उम्र में मोटर न्यूरॉन बीमारी का पता चला। यह बीमारी भी जींस में गड़बड़ी की वजह से होती है।
आज ‘वर्ल्ड हेल्थ डे’ है। बीमारियों के बीज जींस में होते हैं और अगर वक्त रहते ‘जीन टेस्टिंग’ करा ली जाए तो संभव है कि आने वाले समय में गंभीर बीमारियों पर काफी हद तक काबू पाया जा सकता है।
देश में हर 20वां व्यक्ति ऐसी किसी गंभीर बीमारी का शिकार
ऑर्गेनाइजेशन ऑफ रेयर डिजीज इन इंडिया (ORDI) के मुताबिक दुनियाभर में अब तक 7,000 से ज्यादा दुर्लभ बीमारियों का पता लगाया जा चुका है। भारत में हर 20 में से एक व्यक्ति किसी न किसी दुर्लभ बीमारी का शिकार है। इनमें से करीब आधे मरीज बच्चे हैं। 80 फीसदी दुर्लभ बीमारियों की वजह जींस में होने वाली गड़बड़ियां हैं।
इनमें से अधिकतर बीमारियों का इलाज बहुत महंगा है। जब तक बीमारी के बारे में पता चलता है, इलाज मुश्किल हो जाता है। पर अब मेडिकल साइंस की मदद से भविष्य में होने वाली बीमारियों का वर्षों पहले पता लग सकता है।
10-15 साल पहले मिल सकती है भविष्य में होने वाली बीमारी की जानकारी
बिड़ला फर्टिलिटी एंड आईवीएफ, गोरखपुर में कंसल्टेंट डॉ. शिखा टंडन बताती हैं कि जेनेटिक टेस्ट के जरिए जींस में होने वाले म्यूटेशन यानी बदलाव के बारे में पता लग जाता है। फैमिली शुरू करने से पहले दंपती अपने जींस की टेस्टिंग से ये पता लगा सकते हैं कि भविष्य में उनके होने वाले बच्चे को किन बीमारियों का खतरा है। साथ ही कैंसर से लेकर हाइपरटेंशन और डायबिटीज जैसी बीमारियों का खतरा भी 10-15 साल पहले जान सकते हैं।
यह भी जान लीजिए कि आखिर जींस की वजह से बीमारियां एक पीढ़ी से दूसरी पीढ़ी को कैसे मिलती हैं....
डीएनए, जींस और क्रोमोसोम्स मिलकर हमें नई जिंदगी देते हैं, हमारी पहचान तय करते हैं और हेल्दी भी बनाते हैं। हमारे शरीर में मौजूद क्रोमोसोम पेरेंट्स से मिले डीएनए को आगे बढ़ाते हैं। डीएनए हमारे शरीर का स्ट्रक्चर बनाता है और डीएनए में मौजूद जींस हमें दूसरों से अलग बनाते हैं।
मेडजीनोम लैब्स में डायरेक्टर डॉ. प्रिया कदम बताती हैं कि अगर क्रोमोसोम्स की संख्या कम या ज्यादा हो जाए या फिर जींस में कोई बदलाव आ जाए, तो व्यक्ति जेनेटिक बीमारियों का शिकार हो जाता है।
खराब लाइफस्टाइल और खानपान की बुरी आदतें, जंक फूड और केमिकल युक्त खाना भी डीएनए में बदलाव की वजह बन रहा है। ब्रेस्ट और ओवरी के कैंसर से लेकर हीमोफीलिया, थैलेसीमिया, दिल के रोग, मोटापा जैसी समस्याएं बढ़ती जा रही हैं। जन्म लेने से पहले ही बच्चा दिल, दिमाग और रीढ़ की हड्डी से जुड़ी बीमारियों का शिकार हो रहा है।
आगे बढ़ने से पहले जेनेटिक टेस्टिंग के बारे में अपना ख्याल भी साझा करते चलें...
कंसीव न होने, बार-बार मिसकैरेज की समस्या में जेनेटिक टेस्टिंग मददगार
डॉ. शिखा कहती हैं कि जिस कपल का कंसीव करने या मिसकैरेज की समस्या से सामना हो रहा है, उन्हें जेनेटिक टेस्टिंग जरूर करानी चाहिए। जो कपल्स आईवीएफ ट्रीटमेंट के बावजूद पेरेंट्स नहीं बन पा रहे, क्योंकि गर्भ नहीं ठहरता, उन्हें भी जेनेटिक टेस्टिंग करानी चाहिए। महंगे आईवीएफ प्रोसेस के बार-बार फेल होने से कपल्स की परेशानी बढ़ जाती है। जेनेटिक टेस्टिंग से ऐसी समस्याओं की जड़ में पहुंचकर उन्हें दूर कर सकते हैं।
लैब में तैयार भ्रूण की जांच से पता चलती है बीमारी
आईवीएफ की मदद से होने वाला बच्चा सेहतमंद हो, इसके लिए बायोप्सी के जरिए लैब में तैयार कई भ्रूण की जेनेटिक टेस्टिंग की जाती है। जिससे पता चलता है कि किसी भ्रूण में कोई आनुवांशिक समस्या तो नहीं है। फिर सबसे स्वस्थ भ्रूण को चुनकर मां के गर्भ में ट्रांसफर करते हैं। इससे आईवीएफ के सफल होने के चांस बढ़ जाते हैं। गर्भपात का खतरा टल जाता है। पैदा होने वाले बच्चे में जेनेटिक बीमारी का खतरा भी नहीं रहता।
गर्भ में पल रहे बच्चे का भी हाल बताती है जेनेटिक टेस्टिंग
डॉ. प्रिया के अनुसार, हर 800 में से 1 बच्चा डाउन सिंड्रोम की चपेट में आता है। ऐसे बच्चे मंदबुद्धि रह जाते हैं। उनका शारीरिक और मानसिक विकास ठीक से नहीं हो पाता। कई बार बच्चों के दिल में छेद व दूसरी जन्मजात बीमारियां होती हैं। जेनेटिक टेस्टिंग से शिशु में भविष्य में होने वाले कई जटिल रोगों का पता पहले से लगाया जा सकता है।
यह भी जान लीजिए कि जेनेटिक टेस्टिंग कराना कब जरूरी है...
सूरज की रोशनी, सिगरेट के धुएं और खराब लाइफस्टाइल से डैमेज होता डीएनए
डॉ. प्रिया कदम बताती हैं कि जीन में बदलाव कई बार उम्र बढ़ने के साथ भी हो जाते हैं। अमेरिकी रिसर्च संस्था ‘मेयो क्लिनिक’ के अनुसार सूरज की अल्ट्रावॉयलेट किरणों और सिगरेट के धुएं से भी डीएनए डैमेज हो सकता है। जींस में ऐसे कई म्यूटेशन कैंसर की वजह भी बन जाते हैं। ये बीमारियां एक बार होने के बाद एक पीढ़ी से दूसरी पीढ़ी को ट्रांसफर होती रहती हैं। खराब लाइफस्टाइल भी इसकी एक वजह है।
बड़ों के साथ ही बच्चों की फर्टिलिटी भी जान सकते हैं
डॉ. शिखा के मुताबिक फर्टिलिटी से जुड़ी समस्याओं का पता भी जेनेटिक टेस्टिंग से चल सकता है। जींस में गड़बड़ी के कारण कुछ पुरुषों में कम स्पर्म बनते हैं। महिलाओं के साथ भी इसी तरह की दिक्कत होती है। उनमें मेनोपॉज से काफी पहले ही कम एग्स बनने लगते हैं या फिर एग्स बनने ही बंद हो जाते हैं। जिससे उनके लिए माता-पिता बनना कठिन हो जाता है। अगर उन्हें बच्चा हो भी जाए, तो यह बीमारी बच्चों तक पहुंच सकती है।
अगर बचपन में ही जेनेटिक टेस्टिंग कराई जाए, तो यह पता चल सकता है कि भविष्य में बच्चा पेरेंट बनने की स्थिति में होगा या नहीं। इससे समय रहते उनका इलाज शुरू किया जा सकता है। बड़े होने पर बीमारी असर दिखाना शुरू करे, इससे पहले ही लड़के-लड़कियों के स्पर्म और एग्स को फ्रीज करा सकते हैं, ताकि जरूरत पड़ने पर वे आईवीएफ की मदद ले सकें।
लड़कियों में एनीमिया की वजह से लेकर कैंसर का खतरा बताती है जेनेटिक टेस्टिंग
डॉ. प्रिया के अनुसार जेनेटिक टेस्टिंग से लड़कियों को भविष्य में होने वाले कई तरह के कैंसर के खतरे का पता लगा सकते हैं। साथ ही कैंसर के सबटाइप का पता चल सकता है। कैंसर बॉडी में किस तरह से बिहेव करेगा और कैसा असर डालेगा, जांच में इसकी जानकारी भी मिल जाती है। कौन सा इलाज कारगर होगा, डॉक्टर यह भी जान सकते हैं।
इसी तरह, लड़कियों में एनीमिया आम समस्या है। लेकिन, एनीमिया सिकल सेल डिजीज का पहला लक्षण हो सकती है। इस बीमारी में रेड ब्लड सेल्स की ऑक्सिजन ले जाने की क्षमता प्रभावित होती है। इसलिए अगर एनीमिया हो, तो जेनेटिक टेस्टिंग उन्हें इस जानलेवा बीमारी से बचा सकती है। अगर लड़कियों को वक्त पर पीरियड्स नहीं आ रहे हैं और कोई दिक्कत हो रही है, तो इसकी वजह किसी आनुवांशिक बीमारी का हो सकती है। जेनेटिक टेस्टिंग से ये भी पता चल सकता है।
जींस को खराब कर सकती हैं ये बीमारियां
मोटापा, आर्थराइटिस, थायरॉइड, अंडाशय और ब्रेस्ट कैंसर, दिल और दिमाग से जुड़ी बीमारियां, बाईपोलर डिसऑर्डर, सोरायसिस, डिसलेक्सिया, पॉलिसिस्टिक ओवरी सिंड्रोम, पार्किंसन, आंख और त्वचा से जुड़ी बीमारियों के साथ ही और भी कई तरह के रोगों की वजह जींस में आई खराबी हो सकती है।
जींस का सैंपल कैसे लेते हैं
डॉ. प्रिया बताती हैं कि जेनेटिक्स टेस्ट के लिए सैंपल खून से, मुंह के स्वैब से, प्रेग्नेंसी के दौरान यूटेरस में मौजूद एम्‍निओटिक फ्लूइड और प्लेसेंटा के टिश्यू से लिए जाते हैं। इस तरह के टेस्ट में 500 रुपए से लेकर 50 हजार रुपए तक का खर्च आता है।
जेनेटिक टेस्ट भी कई तरह के होते हैं...
ग्रैफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।